  Анжелика Тихонова корреспондент 17-тӥ толсуре Ижкарын Удмуртилэн тӧроез Александр Бречалов 2020-2021 аръёсы асьсэды тужгес умой возьматэм спортсменъёсты премиосын пусйиз. Озьы ик данъетъёс тренеръёс, физкультура удысын ужасьёс но коллективъёс басьтӥзы. Со сярысь элькун тӧролэн но кивалтэтлэн пресс-службазы ивортӥз. 2021-тӥ арын вожвылъяськонэ 115 куриськонъёс вуизы. Конкурслэн ӧриез 22 номинациосъя куинь призёръёсты, собере вормисьёсты бырйиз. Туннэ та залын легендарной адямиос люкаськизы. Ваньдылы ик сюлмысьтым тау карисько, оскисько, Удмуртия зэмзэ но спортлэн интывылэз Александр Бречалов, Удмуртилэн тӧроез«Лучший спортсмен олимпийских видов спорта до 18 лет» номинациын Диана Титова вормиз. Нылаш сизьым ар ӵоже спорт нюръяськонэн выре ини, 2021-тӥ арын Россилэн но Европалэн первенствоосазы вормиз. Со номинациын ик 18 арессэс ортчемъёс пӧлын куасэн бызьылӥсь Александр Ившинэз пусйизы. Пияш Россиысь дышетскисьёслэн куасэн бызьылонъя 10-тӥ тол спартакиадаязы, юниоръёс пӧлын куасэн бызьылонъя дуннелэн первенствояз нырысетӥ луиз. «Лучший тренер олимпийских видов спорта» нимез Владимир Лукинлы сётӥзы. Воргорон Удмуртиын но Россиын ыбылӥськон спортэз азинтонэ бадӟым ватсэт пыртӥз. 40 арлэсь кема Удмуртиысь ыбылӥськон спортъя федерацилэн тӧроез, пуляосын ыбылӥськонъя калыккуспо судья луэ. Владимир Валерьянович спортъя кык дано мастеръёсты, Россиысь калыккуспо классъем спортъя ньыль мастеръёсты, СССР-ысь но Россиысь спортъя 16 мастеръёсты будэтӥз. Соос пӧлын Юлия Каримова, Мария Феклистова, Андрей Коньков. Мукетаз блокын адаптивной спортэн вырисьёсты пусйизы. 2020-2021 аръёсы 18 аресозь спортсменъёс пӧлын устоез луиз адӟисьтэмъёс пӧлын уянъя Россилэн чемпионэз Егор Кузьмин, нош 18 арессэс ортчем пӧлын – Токиоын ортчем Паралимпиадаын ӝӧквыл теннисэн шудонын бронза медаль басьтэм Надежда Пушпашева. Солэн тренерез Виталий Карпов озьы ик данъет басьтӥз. «Лучший преподаватель физической культуры общеобразовательной школы среди сельских районов Удмуртии» нимез Можга ёросысь Пычасысь Валентин Ефимов басьтӥз. Солэн дышетскисьёсыз баскетболъя но капчи атлетикая ӵошатсконъёсын трос вол вормылӥзы. Нош ачиз дышетӥсь баскетболъя, дартсъя, гира ӝутканъя, армспортъя но гозы кысканъя ёрос но элькун ӵошатсконъёслэн вормисьсы но призёрзы луэ. «Лучший спортсмен-любитель» Роман Скобкарёв луиз. Со – «народный жим» спорт амалын Европалэн чемпионэз, вить йӧскалык рекордъёсты пуктӥз. «Спортивная династия» номинациын Ижкарысь Поздеевъёслэн семьязы вормиз. Соос капчи атлетикая калыккуспо но огъяросси вожвылъяськонъёслэн вормисьёссы но призёръёссы луо. Михаил атайзы капчи атлетикая Россиысь спортъя мастер, Удмуртиысь дано тренер. Светлана анайзы озьы ик Россиысь спортъя мастер но Удмуртиысь дано тренер. Анна нылзы Удмуртилэн капчи атлетикая первенствоезлэн трос пол призёрез, ГТО огъяросси фестивальлэсь зарни пуссэ нуллэ. Даниил пизы капчи атлетикая, гужем полиатлонъя, пожарно-прикладной спортъя Ижкар первенствоослэн но чемпионатъёслэн трос пол вормисьсы. Геннадий песятайзы барьерьёсын бызьылонъя УАССР-лэн чемпионатэзлэн призёрез. мӧйыос пӧлын капчи атлетикая кыкетӥ разрядэз но гимнастикая но уянъя куинетӥ разрядъёсыз вань. Спортъя премиосты басьтӥсьёслэн лыдметэнызы Удмуртиысь физкультурая, спортъя но егитъёсын ужан политикая министерстволэн нимлыко  пырыса тодматскыны луэ. Александр Бречалов пусйиз, ньыль ар талэсь азьло элькунын спортэз калыке вӧлмытон понна вань кужымзэс сётыны пумкылъян кутӥзы вал. Пуктэм ужпумъёссэс быдэстӥзы. Туэ, кылсярысь, Ижкарын Ухтомский нимо урамын, Гракын физкультурая но тазалыкез кыдатонъя огъетъёсты, Ижкарысь но Можгаысь школакуспо стадионъёсты, Ижкарысь 50 метръем бассейнэз уже кутӥзы. Элькунын 40-лэсь трос ГТО куронъёсты сётон интыос но хоккей коробкаос ужало. Дэри ёросысь Италмасын Галина Кулакова нимо стадионэз пуктон ужъёс йылпумъяськизы, Ижкарын «Локомотив» стадионэз тупатъян ужъёслэн нырысетӥ люкетсы быриз. Ужъёс азьланьтӥськозы. Вуоно арын Якшур-Бӧдьяын трос луонлыкъем залэн физькультурая но тазалыкез кыдатонъя огъет пуктыны малпаськом, Сарапулын – йӧ арена но питрано куасъёсын ворттылыны трасса, озьы ик Элеконд микрорайонын физькультурая но тазалыкез кыдатонъя огъетын ужъёсты азьланьтом Александр Бречалов, Удмуртилэн тӧроезТодэ вайытом, Удмуртиын спортъя премиосты нырысьсэ кылем арын сётъязы.  Тегъёс: Спорт Ижкар Удмуртия данъетъёс АлександрБречалов  